google/wiki40b huggingface dataset:
Venus-kvartalet

Venus-kvartalet, (svensk: Kvarteret Venus) er et kvartal i Gamla stan i Stockholm. Kvartalet er omgitt av Svartmangatan i nord, Södra Benickebrinken i øst, Tyska stallplan i vest, og Prästgatan i sør. Kvartalet består av en enkelt eiendom: Venus 1, som er eid av Pauliska Donationsfonden. I kvartalet finnes rester etter Dominikanerklosteret i Stockholm.

Navnet

Nesten alle kvartalsnavn i Gamla stan ble til i løpet av 1600-tallet og senere, de fleste er oppkalt etter personer eller hendelser (hovedsakelig guder) i gresk og romersk mytologi. "Venus" var kjærlighetens og den kvinnelige skjønnhetens gudinne i romersk mytologi.

Kvartalet

Venus-kvartalet består av et enkelt stort bygningskompleks, som har en nesten trekantet form med sin korteste side mot nord og Svartmangatan. Mot sør ligger Trivia-kvartalet.
I Södra Benickebrinken 4 finnes et kjellerhvelv som stammer fra det middelalderske Svartbrödraklostret. Klosterets bygninger opptok også den sørvestlige delen av Juno-kvartalet og ga Svartmangatan sitt navn. I samme område var det at riksadmiral Carl Carlsson Gyllenhielm på 1620-tallet bygget sitt private palass, og restene av klosteret ble bygget inn i huset.
I 1864 ble hele kvartalet bebygd med en ny bolig. I 1876 ble det gjennomført en fullstendig om- og påbygging av eiendommen etter tegninger av arkitekt Carl Nestor Söderberg. I 1906 ble det gjennomført endringer i kjelleren og for nye butikker på gateplan tegnet av arkitekt Ernst Stenhammar som ga bygningen sitt nåværende utseende.

Utgraving i Venus 1

I forbindelse med utgraving av eiendommen Venus 1 i 1876 ble det funnet mange menneskebein som byggmesteren leverte til Riksantikvarien. Ved forundersøkelser foretatt av 
Stockholms stadsmuseum høsten 2010, fant museets arkeologer grunnmurer samt et teglgolv fra et rom i klosteret. Man undersøkte også noen skjeletter fra gravlagte personer, blant dem en mann i 40-50 årene, som var ca 176 cm høy. Han hadde knust høyre kne og en del av foten, men har vært i stand til å leve videre på tross sine skader.

Arkitekttegninger av eiendommen Venus 1 fra ombyggingen i 1876

Tegninger er utarbeidet av arkitekt Carl Nestor Söderberg i 1876.
Guiuan

Guiuan er en kommune i provinsen Eastern Samar på Filippinene. Under folketellingen i 2000 kom man til et befolkningstall på 43 647 i 7 618 husstander.
Akwa Ibom

Avgrensning og inndeling

Den grenser mot nord og nordvest til delstaten Abia, mot sør til Atlanterhavet, mot sydvest til delstaten Rivers og mot øst til Cross River.
Delstaten er inndelt i 31 Local Government Areas med navnene: Abak, Eastern Obolo, Eket, Esit-Eket, Essien-Udim, Etim-Ekpo, Etinan, Ibeno, Ibesikpo-Asutan, Ibiono-Ibom, Ika, Ikono, Ikot-Abasi, Ikot-Ekpene, Ini, Itu, Mbo, Mpkat-Enin, Nsit-Atai, Nsit-Ibom, Nsit-Ubuim, Obot-Akara, Okobo, Onna, Oron, Oruk-Anam, Udung-Uko, Ukanafun, Uruan, Urue-Offong-Oruko og Uyo.
Johan Willem Beyen

Bakgrunn

Johan Willem Beyen ble født inn i en velstående familie og tilbrakte en bekymringsløs barndom i Utrecht. Han fikk en internasjonal utdannelse med vekt på litteratur og musikk, og i jus.

Karriere

Etter avsluttede jus-studier i Utrecht i 1918, begynte han i finansdepartementet. Derfra hadde han forskjellige stillinger i næringslivet til han i 1924 blant annet var leder av Unilever.
Under andre verdenskrig oppholdt Beyen seg i London, og spilte en viktig rolle under Bretton-Woods-konferansen. Han representerte Nederland i Verdensbanken og fra 1948 hadde han den samme rolle i IMF.
Beyen er blant de mindre kjente av pionerene bak EU. De som kjente ham, fant i Beyer en mann med stor sjarme og evne til å knytte kontakter i sosiale sammenhenger. Hans interesser var internasjonalt rettet.
Beyen-planen tok utgangspunkt i at det økonomiske samarbeidet skulle omfatte hele økonomien, ikke bare kull og stål. Beyen tok utgangspunkt i Benelux-avtalen fra 1944. Paul-Henri Spaak satte Beyens plan sammen med en fransk plan for atomenergifellesskap. Under Messina-konferansen i 1955 ga Beyen uttrykk for at en europeisk politisk enhet ikke kunne oppnås uten et felles marked, med et visst felles ansvar for den økonomiske og sosiale politikk og overnasjonal overhøyhet. Dette vant gjenklang under konferansen. De seks deltakende landene vedtok deretter i 1957 Roma-traktaten.
Emmanuelle Riva

Bakgrunn

Riva ble født i Chenimenil og vokste opp i Remiremont. Hun var eneste barn av Jeanne (født Nourdin) og Alfredo Riva, en skiltmaler. Faren var av italiensk opphav.
Riva flyttet til Paris i en alder av 26 i 1953 fra sitt hjem i landlige Frankrike for å bli skuespiller, til tross for motstand fra sin familie.

Skuespiller

Hun startet sin skuespillerkarrière på scenen i Paris etter å ha gått i lære som syerske. Etterhvert gikk hun over til filmen.
Hennes best kjente rolle var som Elle i Hiroshima, min elskede  (1959) regissert av Alain Resnais og skrevet av Marguerite Duras. Hun hadde en rolle i Kapò (1959), Stengte dører, (1960) med Simone Signoret, Léon Morin, prest (1961) mot Jean-Paul Belmondo og regissert av Jean-Pierre Melville, Thérèse Desqueyroux (1962), Thomas l'imposteur (1965), Blå (1993) som mor til Juliette Binoche, og Venus Beauty Institute (1999) med Micheline Presle.
I 2011 hadde Riva en rolle i Le Skylab, regissert av Julie Delpy.
I 2013 vant Riva en BAFTA og César-pris for sin rolle i Michael Hanekes Amour, hvor hun spilte Anne Laurent. Hun ble Oscar-nominert for samme rolle. Riva er den eldste skuespiller noensinne å ha blitt nominert til Oscar for beste kvinnelige hovedrolle. Hun hadde tidligere vært nominert til en BAFTA Award i 1960 for sin rolle i Hiroshima, min elskede og vant prisen for beste kvinnelige skuespiller ved filmfestivalen i Venezia i 1962 for Thérèse Desqueyroux.
Riva ble aldri gift og hadde ikke barn.  Riva snakket fransk og litt italiensk, men ikke engelsk. Hun var også publisert poet.
Noord-Limburgse Brass Band

Noord-Limburgse Brass Band er et brassband med base i Limburg, Belgia. 
Brassbandet har representert Belgia i europamesterskapet for brassband.
Olav Brunborg

Biografi

Brunborg ble født i Oslo og var sønn av Salomon Brunborg og Gudrun Boasson, men familien flyttet senere til Nesbru. Han var bror til Erling Brunborg. Han studerte sosialøkonomi ved Universitetet i Oslo.
Under krigen deltok han i det illegale motstandsarbeidet. Brunborg opprettet den illegale avisen «Gå På», som formidlet nyheter fra London via en hemmelig radio som han hadde gjemt i huset. Olav tok seg over til Bergen på sykkel, men ble rask sporet opp av tyskerne – den 8. juli 1943 ble han arrestert. Han ble satt på enecelle i Møllergata 19 i seks måneder, før han ble sendt til Tyskland. Han kom til leiren Natzweiler, en Nacht und Nebel-leir, hvor han døde i 1944.
Trankebar

Historie

Ove Gjedde ble den første guvernøren av denne danske kolonien. Den ble opprettet ved en feiltagelse, da det egentlige målet for kong Christian IV var å opprette en handelsforbindelse med Ceylon, dagens Sri Lanka. Norskfødte Peter Anker var guvernør i årene 1776–1801.
Rød herregård

Hage

Rød har et stort hageanlegg, der midtpartiet kan sees på Jacob Conings maleri av Fredrikshald (Halden) fra 1699. Barokkhagen ble videreutviklet på 1700-tallet, blant annet med en elegant hagepaviljong (1756), terrasser, dammer og alleer. En engelsk landskapshage omgir barokkhagen. Foruten romantiske spaserstier og vakker utsikt over Iddefjorden, byr hagen på klassiske elementer som bjørnegrotte, eremitthytte, kanonbatteri og gravsted.
I hagen finnes en inskripsjon etter prins Christian August av Augustenborg. Prinsen, som i 1809 var valgt til kronprins i Sverige, tilbrakte sin siste dag i Norge som gjest på Rød herregård 7. januar 1810. Her skrev han på fjellveggen «C A Norges Ven», en innskrift som senere ble hugget inn med en krone over.

Eierforhold

Gården og eiendomskomplekset var eid fra 1733 til 1829 av den opprinnelige danske slekten Tank gjennom tre generasjoner som drev omfattende virksomhet bl.a. med trelasthandel: Carsten Tank d.e., Nils Tank og statsråd Carsten Tank d.y. Da sistnevnte ble insolvent, overtok svigersønnen Peter M. Anker eiendommen. Ankerfamilien bodde på Rød i fire generasjoner frem til 1956, da  Nils Anker, sønn av Borghild og P.M. Anker, døde ugift og uten livsarvinger. 
Eiendommen tilfalt hans to halvbrødre Ole og Fritz Anker Rasch. De opprettet i desember 1961 to stiftelser som skulle ta vare på gården for fremtiden: Stiftelsen Rød Herregård fikk overdratt huset og haven, mens Stiftelsen De Ankerske Samlinger fikk overdratt innboet og det rikholdige arkivet tilhørende eiendommen. Stiftelsene er idag delvis sammenkjørte med Stiftelsen Halden historiske Samlinger (HhS) som også har sine kontorer på herregården. Siden 2010 er Halden historiske Samlinger en del av Østfoldmuseene. Det er omvisninger på Rød herregård i sommerhalvåret.

Kulturminne

Rød Herregård ble fredet 18. april 1923 og har nummer 86040 i Riksantikvarens kulturminnebase.
Vektløfting under Stillehavslekene 1987

Vektløfting under Stillehavslekene  1987. Vektløfting var en av flere sporter som var med i de åttende stillehavslekene som ble arrangert i Nouméa på Ny-Caledonia i perioden 8. til 20. desember 1987. Det var sjuende gangen som vektløfting var med på programmet under stillehavslekene. Det var ble konkurrert i ti vektklasser, kun for menn. Fransk Polynesia ble beste nasjon med fire gullmedaljer foran Papua Ny-Guinea som også vant fire gull.
Advanced Squad Leader

Advanced Squad Leader (ASL) er et brettspillsystem for detaljert simulering av mindre trefninger i andre verdenskrig.
ASL ble utviklet av Avalon Hill, senere oppkjøpt av Hasbro, og de nåværende rettighetshaverne er Multi-Man Publishing (MMP) under lisens fra Hasbro.
Ellembele (distrikt)

Ellembele distriktet er et distrikt i Western Region i Ghana.
Ellembele distriktet ble opprettet som et distrikt etter presidentens befaling i februar 2008. Ellembele distriktets administrative forsamling er lagt til Nkroful, fødeplassen til Kwame Nkrumah.
Asnières-sur-Seine

Navn

Asnières-sur-Seine ble opprinnelig bare kalt Asnières. Navnet Asnières er nevnt i en pavelig bulle fra 1158 som Asnerias, fra middelalderlatin asinaria, som betyr "eselfarm". Den lite fruktbare jorda i Asnières, der det grodde lyng i middelalderen, var antagelig bare ansett som brukbar til eseloppdrett.
15. februar 1968 tok kommunen offisielt navnet Asnières-sur-Seine (som betyr "Asnières ved Seinen"), for å skille den fra andre kommuner i Frankrike som også het Asnières.
Stille flyter Don

Mottakelse og annet

Sjolokhov omarbeidet Stille flyter Don i 1953 for å tilpasse den til stalinismens stilidealer. I 1965 ble han tildelt nobelprisen i litteratur for romanen: «for den kunstneriske kraften og integriteten som han i sitt epos om Don uttrykte en historisk fase i livet til det russiske folket.»
Litteraturhistorikere og kritikere har imidlertid i ettertid reist tvil om Sjolokhov skrev hele romanen selv.

Norsk oversettelse

Stille flyter Don kom på norsk i fire bind i 1956, oversatt til bokmål av Ivar Digernes og utgitt på Tiden forlag.
Insidious: Chapter 3

Handling

Satt til før tiden hvor Lambert-familien fra de første to filmene ble hjemsøkt. Elise Rainier, en begavet synsk person, samtykker motvillig til å bruke evnen sin til å ta kontakt med de døde for å hjelpe en tenåringsjente som har blitt angrepet av et farlig overnaturlig vesen.
Moses Mendelssohn

Bibeloversettelser

Moses Mendelssohn oversatte deler av Den hebraiske Bibelen til tysk med hebraisk skrift med hans eget kommentarverk (1783).
Universitetet i Bamako

Universitetet i Bamako var et offentlig universitet i Bamako, hovedstaden i Mali. Så lenge landet bare hadde ett offentlig universitet ble det også kalt Universitetet i Mali. 
Universitetet ble etablert ved Lov 93-060 i september 1993, men åpnet først i november 1996, og først i 2000 kom den første campus på plass. Det bestod av ni campuser i byen. Professor Ginette B. Siby var recteur. rektor på universitetet. I 2000 var det 19714 studenter og 538 lærere. Det tallet var steget til 60 000 studenter og over 600 lærere i 2007.

Samarbeid

Malis første statsdrevne universitet utviklet et pedagogisk nettverk med universiteter i andre land, særlig de som holder til i frankofone land. Et eksempel er samarbeidsprosjektet med Universitetet i Paris VIII om Open University på fem kontinenter i 2005.

Nettadresse

Universitetet i Bamako hadde domenenavnet um.edu.ml

Andre universiteter i Mali

Siden 2000 har den katolske kirke drevet et pan-afrikansk universitet kalt l’Université catholique de l’Afrique de l’ouest (UCAO), som har syv undervisningssteder i Vest-Afrika. Et av landene der det katolske universitetet har campus er Mali. De øvrige er Elfenbenskysten, Niger, Senegal, Togo.
Fengnan

Fengnan (kinesisk: 丰南区; pinyin: Fēngnán Qū) er et bydistrikt i byprefekturet Tangshan i provinsen Hebei i Folkerepublikken Kina.
Befolkningen var på 533 491 innbyggere i 1999, og selve byen Fengnan hadde 121 767 innbyggere.

Samferdsel

Kinas riksvei 112, en ringvei som går rundt Beijings byprovins, fører gjennom området.
Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Neptune's Bellows

Neptune's Bellows er et sund ved sørøstsiden av Deceptionøya ved innløpet til Port Foster i den antarktiske øygruppen Sør-Shetlandsøyene. Navnet, etter den romerske havguden Neptun, ble gitt av amerikanske selfangere før 1822 på grunn av de kraftige vindkastene de opplevde i dette smale sundet.
Collin-slekten

Collin er navnet på en norsk slekt med røtter i den danske byen Kolding. Medlemmer av familien har innehatt flere betydningsfulle stillinger i Norge. På 17- og 1800-tallet var familien en sentral del i Trondheims handels- og embetsmiljø.
Den første Collin i Norge var bergassessor og kommersinspektør Jens Hanssen Collin (1651–1708.) Han flyttet til Trondheim som ung, og ble stamfar til slekten Collin i Norge. Jens Hanssen Collin slo seg raskt ned som en dyktig handelsmann, og hans familie ble snart en del av Trondheims overklasse. På denne tiden var Angell, Hornemann og Collin de rådende familiene i byen.

Collin-krypten

I likhet med mange andre geistlige familier på 1700-tallet hadde Collin-familien eget gravkammer. Dette gravkammeret var plassert i krypten under Vår Frue kirke i Trondheim. Krypten var svært forseggjort, og med sine 34 kister var det den største familiekrypten i Trondheim.

Slektsvåpen

Innvandreren Jens Hansen Collin førte et våpenskjold med i rødt et grønt palmetre under en gull sol. Fra midten av 1700-tallet er slektsvåpenet i rødt skjold en sølv palme, som hjelmtegn en sølv palme og som skjoldholder en naturfarget villmann med senket klubbe. Slektsmedlemmer har også brukt våpen i segl med et løvtre i stedet for palmen eller med en vind som blåser på palmen.
Espen Kregnes

Album

The Switch - The Switch Album (2016 Bangles & Brass Records)
The Switch - We're fooling no one (2015 Bangles & Brass Records)
The Switch - B for the Beast - remixes and outtakes (2015 Bangles & Brass Records)
The Switch - B for the Beast (2015 Bangles & Brass Records)
The Switch - Big If (2014 Arch Records)

Vendetta

Vendetta - Humours EP (2011)

Focolift

Focolift – Who do you think I am (2006 Focomusic/Nobel Records)

Andre:

Ida Waaler Hansen - Selvtitulert debutalbum (2014) - bass, hammond
Indiegnation - controlling yer station (2011) - gitar, noisz
Norsk Sokkel - Fingra a fatet
NM i friidrett innendørs 2010

Norgesmesterskapet i friidrett innendørs 2010 var en del av NM i friidrett 2010, men ble arrangert som et eget stevne i Stangehallen i Stange fra 20. til 21. februar 2010.
Lyst sandengfly

Utseende

Et middelsstort (vingespenn 38 – 43 mm), lyst gråbrunt nattfly. Forvingene har de tegningene som man gjerne finner hos nattfly, men disse er gjerne temmelig utviskede. Tydeligst er det lyskantede nyremerket og en kort, mørk strek ved roten. Bakvingen er gråhvit og grå ytterkant og en diffus, avlang, lysgrå flekk i midten.

Levevis

I Norge lever arten på og ved sanddyner ute ved havet, mens den lenger sør i Europa kan forekomme i et videre spekter av habitater. Larvene utvikler seg på røttene av forskjellige grasarter (Poaceae) og overvintrer. De voksne sommerfuglene flyr i juni – juli.

Utbredelse

Arten er utbredt i Europa, unntatt den nordligste delen og det sørlige Balkan, og det nordlige Asia østover til Mongolia. I Norge ble den først funnet på Lista i Vest-Agder i 1985, den er senere også funnet på Sola i Rogaland og har trolig bestander langs Jærstrendene. Denne artens miljø er forholdsvis sjeldent i Sør-Norge og den er sannsynligvis truet av ferdsel og tråkk i sanddynene.
Lyst sandengfly er listet som sårbar (VU) på den norske rødlisten fra 2006.
Mørk eiketannspinner

Utseende

En middelsstor (vingespenn 32 – 42 mm), kraftig, grå spinner. Den ligner sterkt på den beslektede arten lys eiketannspinner (Drymonia ruficornis), men den mørke eiketannspinnerens vinger er litt mørkere og tverrbåndene er mindre tydelige. Hodet er middels stort, antennene er nesten halvparten så lange som forvingene. De er fjærformede hos hannen og trådformede med korte hår hos hunnen. Brystet er kledt med tette, lange, grå hår. Hos hannen er det markert tegnet, med et bredt, gråhvitt tverrbånd som er kantet med svart foran og bak, og en brun flekk i midten bakerst, hos hunnen er det mer ensfarget, men med en M-formet, lysere tegning. Bakkroppen er ensfarget lyst gråbrun. Forvingen er avlang, avrundet trekantet og grå. Begge kjønn har et lyst tverrbånd like utenfor midten, dette er bredest og tydeligst hos hannen. Hannen har også en lys flekk ved roten nær fremkanten og en kommaformet, lys flekk litt lenger ute i vingen. Begge vingepar er kantet med frynser av ganske lange hår som er vekselvis lyse og mørkere. Bakvingen er lyst grå med antydning til et lysere tverrbånd rundt midten. Larven er naken uten noen påfallende utvekster. Den er gulgrønn på ryggen, har en rødkantet, gul stripe langs siden og er blågrønn under denne stripen.

Levevis

Mørk eiketannspinner er knyttet til eikeskoger, og larvene lever på eik (Quercus spp.), av og til også på bøk. Denne arten er litt mer varmekrevende enn lys eiketannspinner. De voksne spinnerne flyr om natten fra slutten av mai til juli. Hannen, men ikke hunnen, kommer gjerne til lys. Hunnene finner man i det hele tatt sjelden, trolig fordi de holder seg oppe i trekronene. Etter parringen legger hunnen 150 – 200 egg i små grupper på undersiden av eikeblader, som klekkes etter åtte til ti dager. De nyklekte larvene lever vanligvis i små grupper, mer utvokste larver lever en og en. De spiser bladene fra spissen innover slik at bare midtnerven står igjen. Når larven er utvokst i august – september, kryper den ned på bakken, spinner seg inn i en oval, jordfarget kokong og forvandler seg til en puppe, som overvintrer. Noen ganger kan puppen overvintre to ganger før den klekkes.

Utbredelse

Denne arten finnes i det meste av Sør- og Mellom-Europa, men er mindre vanlig mot nord. Østover finnes den til Kaukasus. I Norden forekommer den bare lengst i sør, i Norge langs kysten fra Porsgrunn til Kristiansand, der den kan være ganske vanlig enkelte steder i eikeskog, totalt sett er den likevel en sjelden art.
Mioserica

Utseende

En middelsstor, oval bille, 11 millimeter lang og 6 millimeter bred.

Forekomst

Slekten er bare kjent fra Shanwang-formasjonen som ligger i Shandong-provinsen i Kina. Denne er fra Miocen-tiden, 16-11,5 millioner år før nåtid.
Mira Craig

Bakgrunn og karrière

Som 12-åring stilte hun på audition til NRKs Midt i smørøyet hvor hun sang Whitney Houstons «I Wanna Dance With Somebody». Hun fortsatte som sanger/skuespiller i programmet. Da hun var 15 år begynte hun å skrive egne låter. Som 17-åring var hun bakgrunnsvokalist for Noora Noor. Craig ble 21. januar 2006 tildelt Alarmprisen 2006 som årets nykommer.
I 2001 skapte Craig overskrifter da hun ble dratt opp på scenen under Quartfestivalen av Wyclef Jean. Snoop Dogg fattet også interesse for den norske musikeren på Quart i 2005, og han har brukt hennes «Dinner in Bed» på samleplaten Welcome to tha Chuuch: The Album fra samme år. 
Hun er for øvrig kjent for å ha stagedivet fra scenen i Oslo Spektrum under en konsert høsten 2005 hvor ingen tok i mot henne. Det førte til at hun knuste kneskålen da hun traff betonggulvet. 
Hun fikk også oppmerksomhet av media i 2009 etter å ha skrytt av å ha brukt vold og banket opp en full ekskjæreste. Craig var en av tre dommere på TV-programmet X Factor 2009, den første sesongen av den norske versjonen av X Factor. Samtidig deltok hun i Zebra Grand Prix.
Craig skriver alle låtene sine selv, og hun produserer og regisserer sine egne videoer samt lager mange av sine egne sceneantrekk. På scenen pleier hun ofte å ha med seg danserne Alexandra Joner og Mona J. Berntsen kjent fra Dansefeber 2007.

Melodi Grand Prix

Craig stod bak vinnerbidraget i Melodi Grand Prix 2008, Hold On Be Strong, som hun hadde skrevet da hun var 15 år gammel. Sangen ble fremført av Maria Haukaas Storeng. Craigs melodi representerte Norge i Eurovision Song Contest 2008 som gikk av stabelen i Beograd, Serbia i mai. Melodien fikk en 5.-plass i den internasjonale finalen. 
Craig deltok selv med sin egen sang «I’ll Take You High» i Melodi Grand Prix 2010, hvor hun ble slått ut i duell med Venke Knutson i «Siste sjansen» i Sarpsborg.
Den slovakiske gresk-katolske kirke

Historie

Den slovakiske gresk-katolske delte inntil 1996 sin historie med den rutenske gresk-katolske kirke. Kirkens eldste bispedømme er Prešov, som ble utskilt fra det rutensk-katolske eparkiet Mukatsjeve i 1787 og fikk status som eparki i 1818.
Under kommunistregimet etter andre verdenskrig hadde gresk-katolikkene vanskelige kår og ble forsøkt tvangsforent med den russisk-ortodokse kirke. Etter Tsjekkoslovakias deling ble den tsjekkiske delen av eparkiet skilt ut som et eget eksarkat, som forble hos den rutensk-katolske moderkirke. Den slovakiske delen løste seg imidlertid fra denne ved å grunnlegge en egen særkirke, som ble anerkjent av pave Johannes Paul II i 1996. 2008 ble eksarkatet Košice opphøyet til eparki, eparkiet Bratislava opprettet, og eparkiet Prešov opphøyet til metropolitanbispedømme over disse.
Ute Rührold

Personlig

Rührold var tidligere gift med OL-deltager og håndballspiller Wolfgang Böhme.
Alvdal Idrettslag

Fotball

Fotballaget til Alvdal rykket i 2010 opp fra 4. divisjon og har fra 2011 spilt i spissede versjonen av 3. divisjon.
Garanterat individuell

Garanterat individuell var Hoola Bandoola Band sitt debutalbum.
Albumet ble innspilt i juli 1971 og utgitt i november samme år
Reform

En reform (eller reformasjon, fra fransk reformer, fra latinsk reformare, «forme på ny») er i politikken en betegnelse på forandring til det bedre. Dette skjer lovlig, planlagt og fredelig, i motsetning til en revolusjon, som skjer raskt og ofte med hjelp av makt, og som er en mer fundamental eller radikal form for endring. Reform 94, som var en rekke endringer gjort i det norske skoleverket, er et eksempel på en reform. Reformer kan også skje innad religion, men da brukes ofte begrepet i en bredere forstand. Reformasjonen var for eksempel en fundamental endring i holdningen mot den katolske kirken, og ga opphav til protestantismen.